CELEX: 52021PC0626
Language: el
Date: 2021-10-13
Title: Πρόταση ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Εσθονία να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.10.2021
            COM(2021) 626 final
            2021/0322(NLE)
            
            Πρόταση
            ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Εσθονία να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (στο εξής: οδηγία ΦΠΑ
                  1
               ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις  12 Φεβρουαρίου 2021, η Εσθονία ζήτησε την άδεια να εφαρμόσει μέτρο παρέκκλισης από τις γενικές αρχές που διέπουν το δικαίωμα έκπτωσης του ΦΠΑ επί των εισροών όσον αφορά τις δαπάνες που συνδέονται με τα επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή, με επιστολή της 19ης Μαρτίου 2021, ενημέρωσε τα άλλα κράτη μέλη σχετικά με το αίτημα της Εσθονίας. Με επιστολή της 23ης Μαρτίου 2021, η Επιτροπή γνωστοποίησε στην Εσθονία ότι διέθετε όλες τις πληροφορίες που έκρινε απαραίτητες για την αξιολόγηση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Τα άρθρα 168 και 168α της οδηγίας ΦΠΑ προβλέπουν ότι ο υποκείμενος στον φόρο έχει το δικαίωμα να εκπίπτει τον ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για τις ίδιες ανάγκες του υποκείμενου στον φόρο εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση.
               
               
                  Στην περίπτωση των επιβατικών αυτοκινήτων, το σύστημα αυτό είναι δύσκολο να εφαρμοστεί, ιδίως επειδή είναι δύσκολο να γίνει ο διαχωρισμός μεταξύ ιδιωτικής και επαγγελματικής χρήσης. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τη διοίκηση όσον αφορά τη διατήρηση των στοιχείων και τον έλεγχό τους.
               
               
                  Δυνάμει του άρθρου 395 της οδηγίας ΦΠΑ, τα κράτη μέλη μπορούν να εφαρμόσουν μέτρα παρέκκλισης από τις διατάξεις της οδηγίας ΦΠΑ για λόγους απλούστευσης της διαδικασίας είσπραξης του ΦΠΑ ή πρόληψης ορισμένων τύπων φοροδιαφυγής ή φοροαποφυγής, εφόσον έχουν λάβει έγκριση από το Συμβούλιο.
               
               
                  Η Εσθονία έχει εξουσιοδοτηθεί βάσει της εκτελεστικής απόφασης 2014/797/ΕΕ του Συμβουλίου
                     2
                   να περιορίσει στο 50 % το δικαίωμα έκπτωσης του ΦΠΑ για την αγορά, χρηματοδοτική μίσθωση, ενδοκοινοτική απόκτηση και εισαγωγή ορισμένων επιβατικών αυτοκινήτων, καθώς και για τις σχετικές δαπάνες, όταν τα εν λόγω αυτοκίνητα δεν χρησιμοποιούνται αποκλειστικά για επαγγελματικούς σκοπούς. Με την εκτελεστική απόφαση (ΕΕ) 2017/1854 του Συμβουλίου
                     3
                  , η ισχύς της εκτελεστικής απόφασης 2014/797/ΕΕ παρατάθηκε έως την 31η Δεκεμβρίου 2020.
               
               
                  Δεδομένου ότι η ισχύς της εκτελεστικής απόφασης 2014/797/ΕΕ του Συμβουλίου είχε λήξει πριν υποβάλει η Εσθονία, τον Φεβρουάριο του 2021, το πλέον πρόσφατο αίτημα περαιτέρω παράτασης του χρονικού πεδίου εφαρμογής της, το εν λόγω αίτημα θα εξεταστεί ως αρχικό αίτημα εφαρμογής μέτρου παρέκκλισης από τις γενικές αρχές που διέπουν το δικαίωμα έκπτωσης του ΦΠΑ επί των εισροών σε σχέση με δαπάνες που συνδέονται με επιβατικά αυτοκίνητα που δεν χρησιμοποιούνται αποκλειστικά για επαγγελματικούς σκοπούς. 
               
               
                  Η Εσθονία ζήτησε να της επιτραπεί να περιορίσει το δικαίωμα έκπτωσης σε καθορισμένο ποσοστό και, ως αντάλλαγμα, να απαλλάξει τις επιχειρήσεις από την υποχρέωση δήλωσης του ΦΠΑ όσον αφορά την ιδιωτική χρήση. Η ρύθμιση αυτή παρέχει το πλεονέκτημα της απλούστευσης του συστήματος για όλους τους ενδιαφερόμενους και, ταυτόχρονα, αποτρέπει τη φοροαποφυγή ή τη φοροδιαφυγή συνεπεία της τήρησης ανακριβών λογιστικών στοιχείων.
               
               
                  Η Εσθονία ενημέρωσε την Επιτροπή ότι οι λόγοι για τη χορήγηση του μέτρου είναι εν πολλοίς οι ίδιοι με τους λόγους που αναφέρονται στα αιτήματα που οδήγησαν στις εκτελεστικές αποφάσεις 2014/797/ΕΕ και (ΕΕ) 2017/1854 του Συμβουλίου. 
               
               
                  Η Εσθονία προσκόμισε στοιχεία που δείχνουν ότι, από τη στιγμή της εφαρμογής της παρέκκλισης δυνάμει των εκτελεστικών αποφάσεων του Συμβουλίου 2014/797/ΕΕ, η συντριπτική πλειονότητα των εταιρικών αυτοκινήτων εξακολούθησε να χρησιμοποιείται για ιδιωτικούς σκοπούς, γεγονός που επιβεβαιώνει ότι η παρέκκλιση είναι δικαιολογημένη.
               
               
                  Το μέτρο θα εφαρμόζεται σε όλα τα επιβατικά αυτοκίνητα οκτώ θέσεων κατ’ ανώτατο όριο, εκτός από τη θέση του οδηγού,  τα οποία δεν υπερβαίνουν τα 3 500 χιλιόγραμμα και δεν χρησιμοποιούνται αποκλειστικά για επιχειρηματικούς σκοπούς. Ωστόσο, τα επιβατικά αυτοκίνητα που χρησιμοποιούνται για ορισμένες ειδικές δραστηριότητες θα αντιμετωπίζονται σύμφωνα με τους συνήθεις κανόνες: πρόκειται για τα αυτοκίνητα που αγοράζονται προς μεταπώληση, ενοικίαση ή χρηματοδοτική μίσθωση, τα αυτοκίνητα που χρησιμοποιούνται για τη μεταφορά επιβατών (όπως ταξί) και τα αυτοκίνητα που χρησιμοποιούνται για μαθήματα οδήγησης.
               
               
                  Ο περιορισμός του δικαιώματος έκπτωσης θα πρέπει να ισχύει για τον ΦΠΑ που καταβάλλεται κατά την αγορά, χρηματοδοτική μίσθωση, ενδοκοινοτική απόκτηση και εισαγωγή συγκεκριμένων επιβατικών αυτοκινήτων και για τις συναφείς δαπάνες.
               
               
                  Σύμφωνα με την Εσθονία, το όριο έκπτωσης θα πρέπει να οριστεί σε 50 %, διότι η κατάσταση παρέμεινε αμετάβλητη σε σύγκριση με την εποχή που θεσπίστηκε για πρώτη φορά το ειδικό μέτρο, το 2014. Παρόλο που η ιδιωτική χρήση εταιρικών αυτοκινήτων στην Εσθονία εκτιμάται σε περίπου 60 %, βάσει έμμεσων αποδεικτικών στοιχείων και παραδοχών που έχουν στη διάθεσή τους οι εσθονικές φορολογικές αρχές,  το όριο έκπτωσης 50 % του ΦΠΑ επί των εισροών θεωρείται ως το πλέον κατάλληλο, προκειμένου να αποκλειστεί το ενδεχόμενο υπερεκτίμησης του ποσοστού ιδιωτικής χρήσης επιβατικών αυτοκινήτων.
               
               
                  Δεδομένου του θετικού αντικτύπου του μέτρου στον διοικητικό φόρτο τόσο των φορολογουμένων όσο και των φορολογικών αρχών, προτείνεται να εγκριθεί το μέτρο παρέκκλισης. Η άδεια θα πρέπει να ισχύει για περιορισμένο χρονικό διάστημα, δηλαδή έως την 31η Δεκεμβρίου 2024, προκειμένου να καταστεί δυνατή η επανεξέταση της αναγκαιότητας και της αποτελεσματικότητας του μέτρου παρέκκλισης και η κατανομή μεταξύ επιχειρηματικής και μη επιχειρηματικής χρήσης στην οποία βασίζεται. Αίτηση παράτασης θα πρέπει να αποσταλεί στην Επιτροπή έως την 31η Μαρτίου 2024, συνοδευόμενη από έκθεση η οποία θα περιλαμβάνει επανεξέταση του ποσοστού που εφαρμόστηκε.
               
            
            
               •Συνέπεια με τις ισχύουσες διατάξεις στον τομέα πολιτικής
            
         
         
            
               
                  Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη (Ουγγαρία
                     4
                  , Λετονία
                     5
                  , Κροατία
                     6
                  , Πολωνία
                     7
                  , Ιταλία
                     8
                   και Ρουμανία
                     9
                  ).
               
               
                  Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
               
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     10
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Όσον αφορά τη διάταξη της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν εφαρμόζεται η αρχή της επικουρικότητας.
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και δεν συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την παρεμπόδιση ορισμένων μορφών φοροδιαφυγής ή φοροοαποφυγής. Ειδικότερα, δεδομένου ότι οι επιχειρήσεις ενδέχεται να δηλώνουν χαμηλότερο ΦΠΑ από τον πράγματι οφειλόμενο και ότι ο έλεγχος των δεδομένων για τα διανυθέντα χιλιόμετρα είναι επαχθής για τις φορολογικές αρχές, ο περιορισμός σε 50 % θα συμβάλει στην απλούστευση της είσπραξης του ΦΠΑ σε συγκεκριμένο τομέα.
            
            
               •Επιλογή της νομικής πράξης
            
            
               
                  Προτεινόμενη νομική πράξη: εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες για τον ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτημα της Εσθονίας και αφορά μόνο το εν λόγω κράτος μέλος.
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
         
         
            
               Η πρόταση αποσκοπεί στην απλούστευση της διαδικασίας επιβολής του φόρου με την κατάργηση της υποχρέωσης των υποκείμενων στον φόρο να τηρούν αρχεία σχετικά με την ιδιωτική χρήση συγκεκριμένων επιβατικών αυτοκινήτων και, ταυτόχρονα, στην πρόληψη της φοροδιαφυγής στον τομέα του ΦΠΑ που οφείλεται στην τήρηση ανακριβών λογιστικών στοιχείων. Ως εκ τούτου, έχει δυνητικά θετικές επιπτώσεις τόσο για τις επιχειρήσεις όσο και για τις φορολογικές διοικήσεις. Η πρόταση υποβλήθηκε από την Εσθονία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Το μέτρο παρέκκλισης θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιορίζεται χρονικά και περιλαμβάνει ρήτρα λήξης ισχύος, η οποία έχει οριστεί την 31η Δεκεμβρίου 2024.
            
            
               Σε περίπτωση που η Εσθονία εξετάσει το ενδεχόμενο νέας παράτασης του ειδικού μέτρου πέραν του 2024, θα πρέπει να υποβάλει στην Επιτροπή, το αργότερο έως την 31η Μαρτίου 2024, έκθεση η οποία θα περιλαμβάνει επανεξέταση του μέγιστου ποσοστού, συνοδευόμενη από την αίτηση παράτασης.
            
            
               2021/0322 (NLE)
            
            
               Πρόταση
            
            
               ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Εσθονία να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  11
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Τα άρθρα 168 και 168α της οδηγίας 2006/112/ΕΚ προβλέπουν ότι ο υποκείμενος στον φόρο έχει το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται για αγαθά που του παραδίδονται και υπηρεσίες που του παρέχονται και χρησιμοποιούνται για τις ανάγκες των φορολογούμενων πράξεών του. Δυνάμει του άρθρου 26 παράγραφος 1 στοιχείο α) της εν λόγω οδηγίας, η χρησιμοποίηση περιουσιακών στοιχείων της επιχείρησης για ίδιες ανάγκες του υποκείμενου στον φόρο ή του προσωπικού του ή, γενικότερα, για σκοπούς ξένους προς την επιχείρησή του εξομοιώνεται με παροχή υπηρεσιών.
            
            
               (2)Με την εκτελεστική απόφαση 2014/797/ΕΕ
                  12
                επιτρεπόταν στην Εσθονία να περιορίσει σε 50 % το δικαίωμα έκπτωσης του ΦΠΑ για την αγορά, χρηματοδοτική μίσθωση, ενδοκοινοτική απόκτηση και εισαγωγή ορισμένων επιβατικών αυτοκινήτων και να απαλλάξει τον υποκείμενο στον φόρο από την υποχρέωση δήλωσης στοιχείων για την επιβολή ΦΠΑ επί της μη επιχειρηματικής χρήσης οχημάτων που καλύπτονται από τον περιορισμό, μέχρι την 31η Δεκεμβρίου 2017.
            
            
               (3)Με την εκτελεστική απόφαση (EE) 2017/1854 του Συμβουλίου
                  13
               , η ισχύς της εκτελεστικής απόφασης 2014/797/ΕΕ παρατάθηκε έως την 31η Δεκεμβρίου 2020.
            
            
               (4)Με επιστολή που πρωτοκολλήθηκε στην Επιτροπή στις 12 Φεβρουαρίου 2021, η Εσθονία υπέβαλε στην Επιτροπή αίτημα να της επιτραπεί να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και τα άρθρα 168 και 168α της οδηγίας 2006/112/ΕΚ, προκειμένου να περιορίσει το δικαίωμα έκπτωσης όσον αφορά την αγορά, τη χρηματοδοτική μίσθωση, την ενδοκοινοτική απόκτηση και την εισαγωγή ορισμένων επιβατικών αυτοκινήτων που χρησιμοποιούνται για μη επιχειρηματικούς σκοπούς.
            
            
               (5)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 19ης Μαρτίου 2021, σχετικά με το αίτημα που υπέβαλε η Εσθονία. Με επιστολή της 23ης Μαρτίου 2021, η Επιτροπή γνωστοποίησε στην Εσθονία ότι διέθετε όλες τις πληροφορίες που έκρινε απαραίτητες για την αξιολόγηση του αιτήματος.
            
         
         
            
               (6)Η μη επαγγελματική χρήση των επιβατικών αυτοκινήτων είναι συχνά πολύ δύσκολο να προσδιοριστεί με ακρίβεια και, ακόμη και αν αυτό είναι εφικτό, ο μηχανισμός προσδιορισμού είναι συχνά επαχθής. Σύμφωνα με την αιτούμενη άδεια, το ποσό του ΦΠΑ επί των δαπανών για τις οποίες υπάρχει δικαίωμα έκπτωσης του φόρου όσον αφορά επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς, θα πρέπει, με ορισμένες εξαιρέσεις, να προσδιοριστεί ως ένα κατ’ αποκοπή ποσοστό. Με βάση τις επί του παρόντος διαθέσιμες πληροφορίες, οι εσθονικές αρχές θεωρούν ότι δικαιολογείται ποσοστό 50 %. Συγχρόνως, για να αποφευχθεί η διπλή φορολόγηση, η απαίτηση δήλωσης στοιχείων για την επιβολή ΦΠΑ επί της μη επιχειρηματικής χρήσης επιβατικών αυτοκινήτων θα πρέπει να ανασταλεί στις περιπτώσεις που τα εν λόγω αυτοκίνητα έχουν αποτελέσει αντικείμενο περιορισμού. Το εν λόγω μέτρο απλοποίησης καταργεί την ανάγκη τήρησης αρχείων σχετικά με την ιδιωτική χρήση των επαγγελματικών αυτοκινήτων και, ταυτόχρονα, εμποδίζει τη φοροδιαφυγή που οφείλεται στην τήρηση ανακριβών λογιστικών στοιχείων. 
            
            
               (7)Ο περιορισμός του δικαιώματος έκπτωσης βάσει της αιτούμενης άδειας θα πρέπει να ισχύει για τον ΦΠΑ που καταβάλλεται κατά την αγορά, χρηματοδοτική μίσθωση, ενδοκοινοτική απόκτηση και εισαγωγή συγκεκριμένων κατηγοριών επιβατικών αυτοκινήτων και για τις συναφείς δαπάνες, συμπεριλαμβανομένης της αγοράς καυσίμων.
            
            
               (8)Η αιτούμενη άδεια θα πρέπει να αφορά μόνο τα επιβατικά αυτοκίνητα με μέγιστο επιτρεπόμενο βάρος που δεν υπερβαίνει τα 3 500 χιλιόγραμμα και με όχι περισσότερες από οκτώ θέσεις καθημένων, εκτός από τη θέση του οδηγού, δεδομένου ότι η μη επαγγελματική χρήση επιβατικών αυτοκινήτων που υπερβαίνουν τα 3 500 χιλιόγραμμα ή έχουν περισσότερες από οκτώ θέσεις καθημένων, εκτός από τη θέση του οδηγού, είναι αμελητέα λόγω της φύσης των οχημάτων ή του είδους της επιχείρησης που τα χρησιμοποιεί. Είναι επίσης σκόπιμη η παροχή λεπτομερούς καταλόγου συγκεκριμένων επιβατικών αυτοκινήτων που εξαιρούνται από την εν λόγω άδεια, με βάση τη συγκεκριμένη χρήση τους.
            
            
               (9)Η άδεια θα πρέπει να ισχύει για περιορισμένη περίοδο, έως την 31η Δεκεμβρίου 2024, ώστε να καταστεί δυνατή η επανεξέταση της αναγκαιότητας και της αποτελεσματικότητας του μέτρου παρέκκλισης και του ποσοστού κατανομής μεταξύ επιχειρηματικής και μη επιχειρηματικής χρήσης στο οποίο βασίζεται.
            
            
               (10)Στην περίπτωση που η Εσθονία κρίνει ότι είναι αναγκαία παράταση της άδειας πέραν του 2024, θα πρέπει να υποβάλει αίτημα παράτασης στην Επιτροπή, έως την 31η Μαρτίου 2024, συνοδευόμενο από έκθεση η οποία περιλαμβάνει επανεξέταση του ποσοστού που εφαρμόστηκε.
            
            
               (11)Η παρέκκλιση θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από τα άρθρα 168 και 168α της οδηγίας 2006/112/ΕΚ, επιτρέπεται στην Εσθονία να περιορίσει σε 50 % το δικαίωμα έκπτωσης του φόρου προστιθέμενης αξίας επί δαπανών για επιβατικά αυτοκίνητα που δεν χρησιμοποιούνται αποκλειστικά για επαγγελματικούς σκοπούς, εφόσον οι δαπάνες αυτές καλύπτουν την αγορά, τη χρηματοδοτική μίσθωση, την ενδοκοινοτική απόκτηση ή την εισαγωγή επιβατικών αυτοκινήτων που δεν χρησιμοποιούνται αποκλειστικά για επαγγελματικούς σκοπούς, καθώς και επί δαπανών που συνδέονται με τη συντήρηση και επισκευή τέτοιων αυτοκινήτων και την αγορά καυσίμων για αυτά.
            
            
               Άρθρο 2
            
            
               Κατά παρέκκλιση από το άρθρο 26 παράγραφος 1 στοιχείο α) της οδηγίας 2006/112/ΕΚ, η Εσθονία δεν εξομοιώνει με παροχή υπηρεσιών εξ επαχθούς αιτίας τη μη επαγγελματική χρήση επιβατικών αυτοκινήτων που περιλαμβάνονται στα περιουσιακά στοιχεία επιχείρησης προσώπου υποκείμενου στον φόρο, εφόσον τα αυτοκίνητα αυτά υπόκεινται σε περιορισμό που επιτρέπεται δυνάμει του άρθρου 1 της παρούσας απόφασης.
            
            
               Άρθρο 3
            
            
               1.Η παρούσα απόφαση εφαρμόζεται μόνο στα επιβατικά αυτοκίνητα με μέγιστο επιτρεπόμενο βάρος που δεν υπερβαίνει τα 3 500 χιλιόγραμμα και με όχι περισσότερες από οκτώ θέσεις καθημένων, εκτός από τη θέση του οδηγού.
            
            
               2.Η παρούσα απόφαση δεν εφαρμόζεται στις ακόλουθες κατηγορίες επιβατικών αυτοκινήτων:
            
            
               α)αυτοκίνητα που αγοράζονται προς μεταπώληση, ενοικίαση ή χρηματοδοτική μίσθωση·
            
            
               β)αυτοκίνητα που χρησιμοποιούνται για τη μεταφορά επιβατών έναντι αμοιβής, συμπεριλαμβανομένων των υπηρεσιών ταξί·
            
            
               γ)αυτοκίνητα που χρησιμοποιούνται για μαθήματα οδήγησης. 
            
            
               Άρθρο 4
            
            
               Η παρούσα απόφαση λήγει την 31η Δεκεμβρίου 2024. Αίτηση για παράταση της άδειας που προβλέπεται στην παρούσα απόφαση υποβάλλεται στην Επιτροπή έως την 31η Μαρτίου 2024 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.
            
            
               Άρθρο 5
            
         
         
            
               Η παρούσα απόφαση απευθύνεται στη Δημοκρατία της Εσθονίας.
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  
                        EE 347 της 11.12.2006, σ.1.
               
               
                  
                     (2)
                  
                        Εκτελεστική απόφαση 2014/797/ΕΕ του Συμβουλίου, της 7ης Νοεμβρίου 2014, με την οποία επιτρέπεται στη Δημοκρατία της Εσθονίας να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 48).
               
               
                  
                     (3)
                  
                        Εκτελεστική απόφαση (EE) 2017/1854 του Συμβουλίου, της 10ης Οκτωβρίου 2017, για την τροποποίηση της εκτελεστικής απόφασης 2014/797/ΕΕ, με την οποία επιτρέπεται στη Δημοκρατία της Εσθονίας να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 17).
               
               
                  
                     (4)
                  
                        Εκτελεστική απόφαση (ΕΕ) 2018/1493 του Συμβουλίου, της 2ας Οκτωβρίου 2018, με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 252 της 8.10.2018, σ. 44.
               
               
                  
                     (5)
                  
                        Εκτελεστική απόφαση (ΕΕ) 2018/1921 του Συμβουλίου, της 4ης Δεκεμβρίου 2018, για την τροποποίηση της εκτελεστικής απόφασης (ΕΕ) 2015/2429 με την οποία επιτρέπεται στη Λετονία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α) και των άρθρων 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 311 της 7.12.2018, σ. 36.
               
               
                  
                     (6)
                  
                        Εκτελεστική απόφαση (ΕΕ) 2018/1994 του Συμβουλίου, της 11ης Δεκεμβρίου 2018, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 320 της 17.12.2018, σ. 35.
               
               
                  
                     (7)
                  
                        Εκτελεστική απόφαση (ΕΕ) 2019/1594 του Συμβουλίου, της 24ης Σεπτεμβρίου 2019, για την τροποποίηση της εκτελεστικής απόφασης 2013/805/ΕΕ με την οποία επιτρέπεται στη Δημοκρατία της Πολωνίας να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 248 της 27.9.2019, σ. 71.
               
               
                  
                     (8)
                  
                        Εκτελεστική απόφαση (ΕΕ) 2019/2138 του Συμβουλίου, της 5ης Δεκεμβρίου 2019, για την τροποποίηση της απόφασης 2007/441/ΕΚ που επιτρέπει στην Ιταλική Δημοκρατία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 324 της 13.12.2019, σ. 7.
               
               
                  
                     (9)
                  
                        Εκτελεστική απόφαση (ΕΕ) 2020/1262 του Συμβουλίου, της 4ης Σεπτεμβρίου 2020, για την τροποποίηση της εκτελεστικής απόφασης 2012/232/ΕΕ, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 296 της 10.09.2020, σ. 6.
               
               
                  
                     (10)
                  
                        COM (2004) 728 final - Πρόταση οδηγίας του Συμβουλίου που τροποποιεί την οδηγία 77/388/EOK με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ.10) που αποσύρθηκε την 21η Μαΐου 2014 (ΕΕ C 153 της 21. 05. 2014, σ. 3)
               
               
                  
                     (11)
                  
                        EE L 347 της 11.12.2006, σ.1.
               
               
                  
                     (12)
                  
                        Εκτελεστική απόφαση 2014/797/ΕΕ του Συμβουλίου, της 7ης Νοεμβρίου 2014, με την οποία επιτρέπεται στη Δημοκρατία της Εσθονίας να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 330 της 15.11.2014, σ. 48).
               
               
                  
                     (13)
                  
                        Εκτελεστική απόφαση (EE) 2017/1854 του Συμβουλίου, της 10ης Οκτωβρίου 2017, για την τροποποίηση της εκτελεστικής απόφασης 2014/797/ΕΕ, με την οποία επιτρέπεται στη Δημοκρατία της Εσθονίας να εφαρμόσει μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 17).